Hotunan Masallacin da aka gina da laka a Mali - BBC Hausa
Hotunan Masallacin da aka gina da laka a Mali
http://www.bbc.com/hausa/multimedia/2015/04/150428_mali_mud_mosque
Hotunan masallacin da ya fi kowanne girma a duniya, wanda aka gina shi da laka a kasar Mali.
Duval Smith da Nadia Zephinie sun ce a kowacce shekara akwai rana guda da aka ware inda mutanen garin ke taruwa su zagaye wannan babban masallaci da aka gina da laka a Mali.
Tun a karni na 13 wannan masallaci yake a wannan yanki na Djenne. Ginin masallacin a yanzu shi ne gini mafi girma da aka yi da laka a duniya. Mutane na kokari su hau can kololuwar ginin domin su shafa laka a jikinsa.
Mutane na hawa kololuwar ginin ne ta hanyar amfani da tsanin da aka yi da katako da igiya. Zaizayewar da ginin ke yi na faruwa ne sakamakon dukan da ruwan sama ke yi masa sannan kuma yanayin zafi da sanyi yana jawo tsagewar ginin.
Duk da cewa dubban mutane ne ke sa hannu wajen aikin yaben, ba a fuskantar tsautsayin fadowa.
Mutane na gasa wajen kokarin kammala aikin. Abdoulaye Sahampo mai shekaru 15 ya ce "ba wai kyauta za a samu ba amma darajarka za ta daukaka a shekarar. Za a dinga girmama ka."
Yara suna daukar manyan kwanuka cike da laka wacce suke aikin yaben da ita.
Kananan yaran na debo lakar ne daga bakin kogi. Mason Limbo Bocoum yana wakar irin abincin da suka fi so. Ya ce sun fi yi aikin da kyau idan suna tuna abinci mai dadi.
Wannan rana ita ce kadai ranar da yara kan yi wasa da laka son ransu su bata jikinsu ba tare da iyayensu sun tsawatar musu ba.
Master mason Boubacar Kouroumansse ya lura da yadda mutane da yawa suka zo da tutocin Mali a bana. Ya yi hasashen cewa mutane na son nuna kaunar da suke yi wa kasarsu ne ko da a lokacin rikici ne.
Da misalin karfe 8 na safe tuni rana ta yi zafi sosai a Djenne saboda haka yaben da aka yi da misalin karfe 5 na asuba ya kusa bushe wa.